
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Републичког геодетског завода, покренутом по притужби АА из …, након окончаног испитног поступка Заштитник грађана је сачинио следећи

ИЗВЕШТАЈ СА ПРЕПОРУКОМ
Дана 12. 10. 2023. године Заштитнику грађана се притужбом обратила АА из … указујући на незадовољство поступањем Републичког геодетског завода. Наиме, на решење Службе за катастар непокретности Крушевац број: 952-…/2020 од 15. 12. 2020. године именована је благовремено изјавила жалбу, међутим, до дана обраћања Заштитнику грађана одлука по жалби није донета. Број предмета у Републичком геодетском заводу је: 952-…/2021.
Оцењујући наводе из притужбе, те чињеницу да је у конкретном случају реч о примени републичких закона, других прописа и општих аката Заштитник грађана је дана 18. 10. 2023.    године донео закључак о покретању испитног поступка, те је актом дел. бр. 26955 од 18. 10. 2023. године од Републичког геодетског завода затражио изјашњење о свим релевантним чињеницама које се односе на притужбу.
Актима дел. бр. 30938 од 30.11.2023. године, дел. бр. 33931 од 27.12. 2023. године и дел. бр. 2666 од 31. 1. 2024. године Заштитника грађана упутио је Републичком геодетском заводу ургенције за достављање обавештења, а са истог разлога, као органу који врши надзор над радом Републичког геодетског завода, актом дел. бр. 2665 од 31. 1. 2024. године обратио се Министарству грађевинарства, саобраћаја и инфраструктуре.
Изјашњавајући се по налогу Заштитника грађана, Републички геодетски завод, Сектор за правне послове актом 06 број: 07 – …/2023-3 од  од 5. 2. 2024. године обавестио је Заштитника грађана да  у управном  предмету број: 952-…/2021 није донета одлука из разлога што је, преузимањем надлежности за решавање по жалбама у области оснивања и одржавања катастра непокретности и катастра водова од претходно надлежног другостепеног органа Министарства грађевинарства, саобраћаја и инфраструктуре 3. 3. 2016. године, Републички геодетски завод преузео велики број нерешених другостепених предмета, те да тај орган спроводи све мере неопходне да се описани предмети што пре реше, међутим, имајући у виду да се ради о јако великом броју предмета, као и великом броју предмета по жалбама заведених после преузимања предмета у марту 2016. године, то утиче на продужење рока за доношење одлука по изјављеним жалбама. С обзиром на наведено предмети се решавају редоследом којим су примљени у Републички геодетски завод, те ће се о предметној жалби одлучивати када иста буде дошла на ред према броју под којим је заведена у органу.
Сагледавајући наведене прописе и податке до којих се дошло током спроведеног поступка контроле правилности и законитости рада Заштитник грађана констатује да Републички геодетски завод није предузео све мере и активности у циљу доношења одлуке у управном предмету број: 952-…/2021, те је на тај начин је повредио принципе добре управе и отежао положај притужиље АА из …  у остварењу њених права и правних интереса.
Чланом 9. ставом 1. и ставом 2. Закона о општем управном поступку
 прописано је да орган који води поступак, односно решава у управним стварима, дужан је да странкама омогући да успешно и целовито остваре и заштите права и правне интересе, као и да се поступак води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања (начело делотворности и економичности).
Чланом 174. истог закона прописано је да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.

Чланом 44. Закона о поступку уписа у катастар непокретности и водова
 децидно је  регулисано поступање другостепеног органа по жалби док је ставом 1. истог Закона прописано да је Завод дужан да одлучи по жалби најкасније у року од 60 дана од дана предаје уредне жалбе.
Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права.

Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. ставу 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности Заштитник грађана упућује следеће препоруке:
Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова у предмету број: 952-…./2021 донесе на закону засновану одлуку. 
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Заштитник грађана овом приликом указује да је потребно да Републички геодетски завод у будућем раду води рачуна о поштовању законом прописаних рокова за доношење одлука како грађани не би долазили у ситуацију да се без основаног разлога, пролонгира одлучивање о њиховим правима и на закону заснованим интересима.
Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких нити правних лица.
	ЗАМЕНИЦА ЗАШТИТНИКА ГРАЂАНА


	

	др Наташа Тањевић


� „Сл. гласник РС“, бр. 98/06


� „Сл. гласник РС“, бр. 105/2021


� „Сл. гласник РС“, бр.  18/2016 и 95/2018 – аутентично тумачење


� „Сл. гласник РС“, бр.  41/2018,  95/2018, 31/2019 и 15/2020 

